ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

.....ต้นกล้า
“จินตนาการและความคิดสร้างสรรค์ คือพลังแห่งการขับเคลื่อนชีวิต”
สถานการณ์บ้านเมืองยังส่อจะอึมครึมไปอีกระลอกเมื่อคนหน้าเหลี่ยมผู้เคยรับปากว่าจะยุติการสร้างม็อบแล้วหันมาปรองดองกับรัฐบาล กลับลิ้นหันไปสร้างมวลชนคนเสื้อแดงขึ้นมาอีกระลอก ทำให้ข้อตกลงที่เคยให้ไว้กับกอร์ปศักดิ์ สภาวสุ เลขาธิการนายกรัฐมนตรี เดี่ยวมือหนึ่งในการเจรจากับแกนนำคนเสื้อแดง และวัฒนา เมืองสุข นักการเมืองสายปราจีนบุรีคอนเนกชัน เป็นอันต้องพับฐาน คล้อยหลังไม่นานก็เกิดปรากฏการณ์บึ้มจนตำรวจเสียชีวิต และหลังจากนั้นไม่นานก็เกิดปรากฏการณ์ประหลาดๆ เกิดขึ้นในเมืองหลวง เมื่อหม้อแปลงไฟฟ้าเกิดระเบิดนับ 10 จุด เมื่อคืนวันเสาร์ที่ผ่านมา ใครที่คิดว่าจะสงบ คงต้องคิดกันใหม่และวางแผนให้ยาวไกลกว่านี้อีก
งานหินสำหรับ กรณ์ จาติกวณิช รมว.คลัง สำหรับโครงการแก้หนี้คนจน เพราะถึงบัดนี้ แม้จะมีการเจรจากับลูกหนี้และเจ้าหนี้เกือบ 2 แสนราย แต่เชื่อหรือไม่ วงเงินที่ปล่อยกู้ไปของธนาคารรัฐยังไม่ถึงหลักพันล้านบาท ที่เห็นโดดเด่นน่าจะเป็นออมสิน ภายใต้การทำงานของเลอศักดิ์ จุลเทศ ส่วนแบงก์รัฐอื่นๆ ยังมะงุมมะงาหรา เห็นท่าจะเข็นไม่ขึ้นจริงๆ ถ้าหากรัฐบาลไม่กระโจนขึ้นมาตีปี๊บครั้งสำคัญและยกขึ้นเป็นวาระของรัฐบาล
โปรดจับตา กรณีการฟ้องร้องในคดีแอมเพิลริชและวินมาร์ค ลิมิเต็ด ที่ ก.ล.ต.กัดฟันยกคดีขึ้นมาว่ากันว่า งานนี้ผู้อยู่เบื้องหลังการถ่ายทำที่แท้จริงมิใช่ ก.ล.ต. หากแต่เป็นการออกแรงดันของดีเอสไอ และกรณ์ จาติกวณิช รมว.คลัง เป็นที่ตั้ง เนื่องจากในการประชุมกันหลายรอบ ธีระชัย ภูวนาถนรานุบาล เลขาธิการ ก.ล.ต. มักจะยกกฎหมายและยกคำพิพากษาของศาล มาหักล้างข้อมูลใหม่อยู่เสมอ แต่ท้ายที่สุด ต้องจำนนด้วยเหตุผลเมื่อข้อมูลของดีเอสไอ ที่ยกจากคำพิพากษาของศาลฎีกาในคดียึดทรัพย์ พ.ต.ท.ทักษิณ ชินวัตร นั้นมีข้อมูลว่ามีการตั้งบริษัท บลูไดมอนด์ ขึ้นมา เป็นนอมินีของคนในตระกูลชินวัตร งานนี้ ดีไม่ดีอาจลากพาบริษัท เอสซี แอสเสท ให้ร่วงลงไปได้